Diari Oficial de la Generalitat Valenciana


Sumari del DOGV 9844, del 08-05-2024 (2024/4052)

RESOLUCIÓ de 30 d'abril de 2024, de la Vicepresidència Segona i Conselleria de Serveis Socials, Igualtat i Habitatge, per la qual es convoquen, per a l'any 2024, subvencions per al finançament d'actuacions d'implementació i promoció dels objectius de desenvolupament sostenible de l'Agenda 2030, en l'àmbit local.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9844

Data del DOGV
:   08-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/4052


Data del document
:   30-04-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Anàlisi jurídica

 Descriptors 

:   * ajuda pública
    * desenvolupament sostenible

RESOLUCIÓ de 30 d'abril de 2024, de la Vicepresidència Segona i Conselleria de Serveis Socials, Igualtat i Habitatge, per la qual es convoquen, per a l'any 2024, subvencions per al finançament d'actuacions d'implementació i promoció dels objectius de desenvolupament sostenible de l'Agenda 2030, en l'àmbit local. [2024/4052]  
La Llei 18/2017, de 14 de desembre, de la Generalitat, de cooperació i desenvolupament sostenible, establix en l'apartat segon de l'article 10 que a la conselleria competent en matèria de cooperació internacional al desenvolupament correspon, d'acord amb el principi de coherència de polítiques per al desenvolupament sostenible, alinear, difondre i avaluar quantitativament i qualitativament les polítiques del Consell per a la consecució dels objectius de desenvolupament sostenible (d'ara en avant, ODS) de l'Agenda 2030. Destacant com a funcions en esta matèria les de:  
- Seguiment de les polítiques públiques i dels indicadors estadístics de compliment de l'Agenda 2030.  
- Col·laboració amb l'Administració general de l'Estat i amb altres administracions, organismes i institucions nacionals o supranacionals per a la realització de programes conjunts per a la consecució dels ODS de l'Agenda 2030.  
- Col·laboració per a la consecució dels ODS amb les entitats locals de la Comunitat Valenciana.  
- Qualssevol altres actuacions que determinen la presència i la participació efectiva de la Generalitat en este àmbit.  
L'Ordre 1/2023, de 28 d'abril, de la Conselleria de Participació, Transparència, Cooperació i Qualitat Democràtica, establix les bases reguladores i el procediment de concessió de subvencions en matèria d'implementació i promoció dels objectius de desenvolupament sostenible de l'Agenda 2030 a la Comunitat Valenciana, que inclou com un dels seus possibles beneficiaris en la seua base reguladora segona les entitats locals d'àmbit inferior a la província de la Comunitat Valenciana.  
De conformitat amb el que preveu el Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, resolc:  
  
Primer. Objecte  
Convocar les subvencions en règim de concurrència competitiva, per al finançament de despeses corrents d'actuacions d'implementació i promoció, dels objectius de desenvolupament sostenible en el marc de l'Agenda 2030, a desenvolupar per entitats locals de la Comunitat Valenciana.  
  
Segon. Bases reguladores de la convocatòria  
Les bases per les quals es regix esta convocatòria són les que recull l'Ordre 1/2023, de la Conselleria de Participació, Transparència, Cooperació i Qualitat Democràtica, per la qual s'establixen les bases reguladores i el procediment de concessió de subvencions en matèria d'implementació i promoció dels ODS de l'Agenda 2030 a la Comunitat Valenciana, DOGV 9588, 04.05.2023 (d'ara en avant, ordre de bases).  
  
En el que no preveja esta norma, les subvencions se sotmetran a la normativa bàsica de la Llei 38/2003, de 17 de novembre, general de subvencions (d'ara en avant, LGS) i la seua normativa de desplegament, i al que establix la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Tercer. Finançament  
1. Esta convocatòria de subvencions es finançarà amb càrrec a la línia R350588149, «Subvencions a entitats locals per a la territorialització dels ODS», dotada amb un import d'1.000.000,00 euros, en el capítol IV, per al finançament de despeses corrents, del pressupost de la Generalitat Valenciana per a l'any 2024; del centre gestor Z48328580QJ23210 posició pressupostària G.134A00.46612 de la Direcció General d'Inclusió i Cooperació al Desenvolupament.  
2. Així mateix, en esta convocatòria es fixa una quantia addicional màxima de 200.000,00 euros (dos-cents mil euros), que no requerirà una nova convocatòria per a aplicar-la a la concessió de les subvencions regulades en esta. L'efectivitat de la quantia addicional màxima queda condicionada a la declaració de disponibilitat de crèdit i, si és el cas, amb l'aprovació prèvia de la modificació pressupostària procedent en un moment anterior a la resolució de la concessió de la subvenció. Tot això, de conformitat amb el que preveu l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat i l'article 58, apartat 2, lletra a, punt quart, del Reial decret 887/2006, de 21 de juliol, pel qual s'aprova l'RLGS.  
  
3. Estes subvencions en règim de concurrència competitiva, instrumentades a través de la present convocatòria, segons el que preveu l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 8.1 de la Llei 38/2003, de 17 de novembre, general de subvencions, estan incloses en el Pla estratègic de subvencions, aprovat mitjançant Resolució de 15 de febrer de 2023, de la Conselleria de Participació, Transparència, Cooperació i Qualitat Democràtica, per la qual s'aprova el Pla estratègic de subvencions per al període 2023-2025.  
  
  
Quart. Actuacions subvencionables  
1. Les iniciatives subvencionables en la present convocatòria consistiran en projectes i actuacions d'implementació i promoció dels objectius de desenvolupament sostenible en el marc de l'Agenda 2030 en l'àmbit local, que podran consistir en:  
A. Accions d'implementació, territorialització i Agenda Urbana, amb un import màxim subvencionable de 40.000 euros, entre les quals s'inclou:  
A.1. Projectes per a l'adaptació de plans estratègics municipals a l'Agenda 2030.  
B. Accions de formació, sensibilització i comunicació, amb un import màxim subvencionable de 25.000 euros, entre les quals s'inclouen:  
B.1. Accions de formació, sensibilització i comunicació dirigides a incrementar la informació i el coneixement per part de la ciutadania i agents multiplicadors (associacions, grups, col·lectius, etc.), sobre actuacions d'implementació dels ODS de l'Agenda 2030, d'interés per a la Comunitat Valenciana.  
B.2 Accions de formació i capacitació dirigides al personal al servici de les entitats sol·licitants, amb la finalitat de facilitar la implementació de projectes relacionats amb els ODS de l'Agenda 2030.  
  
B.3. Actuacions que tinguen com a finalitat augmentar la participació ciutadana en l'elaboració i el seguiment de polítiques públiques orientades a la implementació de l'Agenda 2030 per al Desenvolupament Sostenible en l'àmbit municipal.  
B.4. Activitats educatives diverses que podran desenvolupar-se tant en l'àmbit dels centres educatius com en contextos d'educació no formal (ludoteques, activitats extraescolars, escoles d'adults, centres de joventut, etc.), que contribuïsquen a conformar una ciutadania crítica i compromesa amb el desenvolupament sostenible.  
C. Accions de treball en xarxa i aliances, amb un import màxim subvencionable de 25.000 euros, entre les quals s'inclouen:  
C.1. Actuacions dirigides a la creació xarxes supramunicipals o d'aliances publicoprivades que impliquen agents diversos per a l'impuls compartit de l'Agenda 2030 en l'àmbit local.  
C.2. Actuacions que tinguen com a finalitat augmentar la participació ciutadana en l'elaboració i el seguiment de polítiques públiques orientades a la implementació de l'Agenda 2030 per al Desenvolupament Sostenible en l'àmbit municipal.  
2. Tots els projectes i les actuacions han de complir els requisits següents:  
a) Els projectes hauran d'obtindre la puntuació mínima de 65 punts sobre 100 en els criteris objectius de valoració que recull la base sisena de l'ordre de bases.  
b) Ha de ser viable tècnicament i pressupostàriament. A l'efecte de la present convocatòria, no es considerarà que un projecte és viable tècnicament i pressupostàriament si en l'informe de valoració tècnica i pressupostària es fa constar que s'ha de minorar la quantia subvencionable sol·licitada inicialment en més d'un 20 per 100.  
c) Les activitats subvencionades han d'identificar clarament les metes dels ODS que perseguix.  
d) Les activitats que se subvencionen podran executar-se fins al 31 de desembre de 2024, però hi podran haver quanties imputables a la subvenció des de l'1 de gener de 2024. Les activitats subvencionades s'han d'executar al territori de la Comunitat Valenciana.  
  
Cinqué. Entitats beneficiàries  
1. Podran accedir a la condició de beneficiàries de les subvencions regulades en esta convocatòria les entitats locals d'àmbit inferior a la província de la Comunitat Valenciana.  
2. Cada entitat local només podrà presentar una única sol·licitud a la present convocatòria de subvencions.  
3. No podran obtindre la condició de beneficiàries les entitats locals incurses en alguna de les circumstàncies que preveu l'article 13 de la Llei 38/2003, de 17 de novembre, general de subvencions.  
  
Sisé. Despeses subvencionables  
1. Seran subvencionables les despeses recollides en la base tercera de l'ordre de bases, en les condicions i els percentatges que esta recull, segons el que disposa l'article 31 de la Llei 38/2003, de 17 de novembre, general de subvencions.  
2. Són subvencionables les despeses corrents que, de manera indubtable, responguen a la naturalesa de les actuacions subvencionades, resulten necessàries per a executar-les i es realitzen durant el període assenyalat en el resolc quart d'esta convocatòria.  
3. Es considerarà despesa realitzada la que haja sigut efectivament pagada amb anterioritat a la finalització del període de justificació que preveu la present convocatòria.  
4. Per a determinar la proposta de resolució de la convocatòria, s'establixen els següents supòsits en els quals es minoraran les despeses pressupostades en la valoració de les sol·licituds:  
a) Les despeses que no estiguen recollides com a subvencionables en la base reguladora tercera de l'ordre de bases.  
b) Les que resulten innecessàries o supèrflues per a l'execució de les activitats proposades en el projecte.  
c) Les despeses que es consideren sobredimensionades o excessives es minoraran parcialment per la quantitat que es considere excessiva.  
d) Les despeses que estiguen incloses en una partida errònia, no es minoraran, llevat que una vegada situades correctament s'incórrega en el supòsit de l'apartat següent.  
e) Les despeses que excedisquen els límits establits en una partida determinada, una vegada minorats els imports pels supòsits anteriors, es minoraran en la quantia que excedisca estos límits.  
5. La quantia màxima subvencionable del salari o preu/hora corresponent als professionals de la Comunitat Valenciana i el personal tècnic no podrà excedir 3.400 euros bruts al mes, inclosos els costos socials totals corresponents a les cotitzacions a la Seguretat Social i als relatius a l'IRPF, sempre que hi haja una relació laboral, fixa o temporal, entre l'entitat beneficiària i la persona treballadora, ajustada a la categoria professional i responsabilitat en el projecte subvencionable.  
  
6. Les subvencions regulades en esta convocatòria seran compatibles amb qualsevol altra subvenció o ajuda per a la mateixa finalitat procedent de qualsevol administració pública o ens públic o privat, nacional, de la Unió Europea o internacional, sempre que el conjunt de les ajudes no supere el cost total de les activitats subvencionables. Esta circumstància s'ha de posar en coneixement de l'òrgan instructor en el moment en què es produïsca, siga abans o durant l'execució del projecte, i s'ha d'aportar la resolució de concessió corresponent.  
  
  
Seté. Presentació de les sol·licituds i termini  
1. De conformitat amb la Resolució de 27 de setembre de 2023, de la vicepresidenta segona del Consell i consellera de Serveis Socials, Igualtat i Habitatge, sobre delegació de l'exercici de competències en determinats òrgans de la Vicepresidència Segona i Conselleria de Serveis Socials, Igualtat i Habitatge, correspon a la persona titular de la Secretaria Autonòmica de Família i Serveis Socials la competència per a la concessió de les subvencions en matèria d'implementació i promoció de l'Agenda 2030 per al desenvolupament sostenible.  
  
2. L'òrgan encarregat de l'ordenació i instrucció del procediment serà la direcció general que tinga assignades les funcions en matèria d'implementació i promoció dels objectius de desenvolupament sostenible de l'Agenda 2030 que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de dictar-se resolució.  
3. Les sol·licituds s'han de presentar en el termini de 15 dies hàbils a comptar des de l'endemà de la publicació de l'extracte d'esta convocatòria en el Diari Oficial de la Generalitat Valenciana. L'incompliment del termini esmentat donarà lloc a l'exclusió de la convocatòria.  
4. La presentació de la sol·licitud significa la plena acceptació del que disposa l'ordre de bases i esta resolució de convocatòria.  
5. De conformitat amb el que establix l'article 14.2 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC), la sol·licitud i la documentació que les acompanya es presentaran exclusivament per via telemàtica, mitjançant la signatura electrònica de l'entitat sol·licitant o de la persona que la represente.  
6. Les sol·licituds es presentaran a través de la seu electrònica de la Generalitat Valenciana, accedint al cercador de tràmits i serveis en l'URL https://www.gva.es/va/inicio/atencion\_ciudadano/buscadores/tramites\_servicios. També s'hi podrà accedir en la pàgina web de la Vicepresidència Segona i Conselleria de Serveis Socials, Igualtat i Habitatge, en l'URL https://inclusio.gva.es/va/web/cooperacion. La presentació de la sol·licitud d'una forma diferent de la telemàtica prevista en este apartat determinarà l'exclusió de la convocatòria.  
7. D'acord amb el que disposa l'article 28 de l'LPAC, la presentació de la sol·licitud de subvenció comportarà l'autorització de l'entitat sol·licitant perquè l'òrgan gestor obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social, prevista en els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei general de subvencions, així com l'acreditació del compliment de la resta d'obligacions derivades de l'obtenció de subvencions, cas en què les entitats no hauran d'aportar les corresponents certificacions. En cas que l'entitat sol·licitant s'opose al fet que l'òrgan gestor obtinga directament esta informació, haurà d'indicar-ho expressament en el formulari telemàtic de sol·licitud, i quedarà obligat a aportar els documents acreditatius corresponents.  
  
8. Tots els imports que s'indiquen en la sol·licitud i els annexos seran en nombres enters sense decimals.  
9. Els models de formularis i d'annexos es troben en l'URL de la sol·licitud esmentada i en la web de la Vicepresidència Segona i Conselleria de Serveis Socials, Igualtat i Habitatge, en l'URL https://inclusio.gva.es/va/web/cooperacion  
  
Huité. Documentació preceptiva  
La sol·licitud ha d'anar acompanyada de la documentació preceptiva següent:  
1. Annex de sol·licitud específica de subvencions, en el qual constarà la informació relativa a les dades d'identificació de l'entitat sol·licitant, les dades relatives a l'actuació i l'aportació documental. A més, en esta sol·licitud, es recollirà la formulació del projecte, que reflectirà els diferents apartats objecte de valoració, així com les partides pressupostàries previstes.  
2. Certificat de l'acord de l'òrgan competent, amb la conformitat per a sol·licitar la subvenció i acceptar els compromisos corresponents.  
  
3. En el cas que en el formulari de sol·licitud es desautoritze la Vicepresidència Segona i Conselleria de Serveis Socials, Igualtat i Habitatge perquè esta obtinga de manera directa, a través de certificats telemàtics, l'acreditació del compliment de les obligacions davant de la Seguretat Social i tributàries davant de l'Estat i la Generalitat, s'hauran d'aportar els certificats acreditatius d'estes circumstàncies. En el cas dels certificats acreditatius del fet d'estar al corrent d'obligacions tributàries, hi han d'incloure l'acreditació d'esta circumstància referida a l'efecte de l'obtenció d'ajudes i subvencions.  
4. En el cas de nou perceptor o nou compte bancari, haurà d'acreditar la tramitació de la inscripció del nou compte que es realitzarà a través del procediment per a tramitar les altes, modificacions i baixes de les domiciliacions bancàries, en el tràmit automatitzat: https://www.gva.es/va/inicio/procedimientos'id\_proc=22892&version=amp  
  
5. La no aportació de la documentació prevista en l'apartat 1 d'este resolc en el termini de presentació de la sol·licitud inicial, determinarà l'exclusió de la convocatòria, sense que siga possible aportar-la en un tràmit posterior.  
  
Nové. Documentació acreditativa dels criteris de valoració  
L'entitat sol·licitant podrà adjuntar a la sol·licitud la documentació valorativa següent:  
1. Certificació, emesa per l'òrgan competent de l'entitat, en la qual es faça constar l'antiguitat de pertinença a l'Aliança de Ciutats per al Desenvolupament Sostenible de la Generalitat Valenciana, amb l'especificació de la data de la sessió plenària en la qual es va aprovar la seua inclusió en esta i/o pertinença a altres xarxes o estructures de coordinació en matèria de desenvolupament sostenible.  
2. Certificat, emés per l'òrgan competent de l'entitat, en el qual es facen constar les iniciatives, actuacions i projectes desenvolupats en matèria de desenvolupament sostenible, referits als cinc anys anteriors a la present convocatòria.  
3. Pla o estratègia municipal per a la implementació de l'Agenda 2030 per al desenvolupament sostenible.  
4. Certificat, emés per l'òrgan competent de l'entitat, en el qual es faça constar la pertinença a xarxes que impulsen la sostenibilitat  
  
5. Certificat, emés per l'òrgan competent de l'entitat, en el qual es faça constar si l'entitat disposa d'un codi ètic i/o d'òrgans específics per a vetlar per l'adopció i l'aplicació efectiva dels programes sobre els ODS de l'Agenda 2030.  
  
Desé. Aportació de documentació en els tràmits posteriors de la convocatòria  
Una vegada presentada la sol·licitud, amb la documentació annexa corresponent, l'aportació posterior de documentació, com en el tràmit d'esmena, al·legacions a la proposta de resolució o recursos contra la resolució, així com la presentació de documentació derivada de l'execució o justificació de la subvenció, es realitzarà de forma telemàtica, en el tràmit específic d'aportació de documentació, en la Seu Electrònica de la Generalitat Valenciana, accedint al cercador de tràmits i serveis en l'URL següent:  
http://www.gva.es/va/inicio/atencion\_ciudadano/buscadores/tramites\_servicios. També es podrà accedir al tràmit des de la pàgina web de la Vicepresidència Segona i Conselleria de Serveis Socials, Igualtat i Habitatge, en l'URL https://inclusio.gva.es/va/web/cooperacion  
  
Onzé. Mitjà de notificació o publicació dels diferents tràmits que cal omplir en la convocatòria  
1. La llista de les entitats sol·licitants que hagen d'esmenar la sol·licitud o adjuntar els documents preceptius corregibles que no es van presentar amb la sol·licitud, del resolc huité d'esta convocatòria, es publicarà en la pàgina web de la Vicepresidència Segona i Conselleria de Serveis Socials, Igualtat i Habitatge, en l'URL https://inclusio.gva.es/va/web/cooperacion amb la indicació que, si en el termini de 10 dies no s'aporten correctament, es considerarà que desistixen de la seua sol·licitud, prèvia resolució per la qual es declararà el motiu d'exclusió.  
2. La proposta de resolució es publicarà en la web de la Vicepresidència Segona i Conselleria de Serveis Socials, Igualtat i Habitatge, en l'URL https://inclusio.gva.es/va/web/cooperacion, a l'efecte que les entitats interessades puguen presentar al·legacions en el termini de 10 dies hàbils des de la publicació.  
3. La resolució de la convocatòria es publicarà en el Diari Oficial de la Generalitat Valenciana, d'acord amb el que establix el resolc catorzé d'esta convocatòria.  
  
Dotzé. Comissió de valoració  
La comissió de valoració, d'acord amb el que disposa l'apartat quart de la base novena de l'ordre de bases, estarà composta per:  
a) La persona titular de la direcció general competent en matèria d'implementació i seguiment de l'Agenda 2030 de desenvolupament sostenible, que actuarà com a president o presidenta de la comissió, amb la possibilitat de suplència per la seua importància en la validesa de constitució, celebració i presa d'acords de l'òrgan col·legiat, d'acord amb el que es disposa en l'article 17.2 de la Llei 40/2015, d'1 d'octubre RJSP.  
b) La persona titular de la subdirecció general competent en matèria d'implementació i seguiment de l'Agenda 2030 de desenvolupament sostenible.  
c) La persona titular de la prefectura del servei d'implementació i coordinació de l'Agenda de 2030 de desenvolupament sostenible.  
d) Un funcionari o funcionària de la direcció general competent en matèria d'implementació i seguiment de l'Agenda 2030 de desenvolupament sostenible, que ocuparà la secretaria amb veu, però sense vot, amb la possibilitat de suplència per la seua importància en la validesa de constitució, celebració i presa d'acords de l'òrgan col·legiat, conforme es disposa en l'article 17.2 de la Llei 40/2015, d'1 d'octubre RJSP.  
  
  
Tretzé. Criteris objectius de valoració  
1. Els criteris objectius de valoració de les sol·licituds presentades a esta convocatòria seran els que recull la base reguladora sisena de l'ordre de bases, amb la ponderació establida en l'annex I d'esta resolució de convocatòria.  
2. La comissió de valoració establida en el resolc anterior podrà requerir als sol·licitants l'ampliació de la informació que contenen les memòries, amb la finalitat de facilitar la millor avaluació de les sol·licituds.  
3. Des de la comissió de valoració es podrà instar les entitats beneficiàries a reformular les seues sol·licituds, en els termes que preveu l'article 27 de la Llei 38/2003, de 17 de novembre, general de subvencions, en relació amb l'article 61 del seu reglament de desplegament.  
  
Catorzé. Resolució  
1. La resolució per la qual es concedisquen o deneguen les subvencions es publicarà en el Diari Oficial de la Generalitat Valenciana i en la pàgina web de la Vicepresidència Segona i Conselleria de Serveis Socials, Igualtat i Habitatge, en l'URL https://inclusio.gva.es/va/web/cooperacion  
En esta resolució constaran les entitats beneficiàries i la subvenció concedida, així com, si és el cas, les sol·licituds excloses i els motius de denegació. La seua publicació produirà els efectes de notificació a les persones interessades, d'acord amb el que disposa l'LPAC.  
  
2. El termini màxim per a dictar i publicar la resolució serà de sis mesos des de la data de publicació de la convocatòria en el Diari Oficial de la Generalitat Valenciana. Transcorregut el termini esmentat sense que s'haja dictat i notificat la resolució, les peticions es consideraran desestimades per silenci administratiu; tot això, sense perjudici que subsistisca l'obligació legal de l'Administració de resoldre expressament sobre la petició formulada.  
3. En el cas de produir-se renúncia a la subvenció per part d'una entitat beneficiària, la sol·licitud s'exclourà de la convocatòria i es reunirà de nou la comissió de valoració d'acord amb el que establix la base novena de l'ordre de bases.  
4. Contra el que disposa la resolució, que posa fi a la via administrativa, es podrà interposar un recurs de reposició, en el termini d'un mes a comptar de l'endemà de la publicació, de conformitat amb el que preveuen els articles 123 i 124 de l'LPAC, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que s'utilitze qualsevol altra via que es considere oportuna.  
  
  
Quinzé. Règim de lliurament de pagament  
Les subvencions que s'atorguen en el marc d'esta convocatòria es podran abonar íntegrament de manera anticipada a la seua justificació mitjançant transferència a l'entitat bancària designada per l'entitat beneficiària a l'efecte, sense que siga procedent la constitució de garanties, segons el que disposa la Llei de pressupostos de la Generalitat Valenciana per a 2024.  
  
Setzé. Justificació econòmica i tècnica de les subvencions  
1. L'aplicació de l'import de la subvenció, prevista en la base dotzena de l'ordre de bases, serà justificada per l'entitat beneficiària mitjançant la presentació del compte justificatiu acompanyat d'una certificació expedida per habilitat o habilitada nacional amb competències en matèria d'intervenció, en el qual indique detalladament les despeses i la seua quantia amb càrrec a cada actuació, i que inclourà:  
  
a) Una memòria de les actuacions desenvolupades, que ha de contindre, com a mínim, els apartats següents: identificació de l'actuació finançada, valoració de l'assoliment dels objectius i resultats obtinguts, descripció i avaluació de les activitats realitzades, i informació quantitativa i qualitativa sobre les persones i entitats participants.  
  
Amb la memòria s'aportarà la documentació que hagen generat les diverses activitats del projecte: material gràfic o audiovisual, material didàctic, enllaços web, qüestionaris d'avaluació realitzats pels participants i altres documents produïts durant l'execució del projecte, per a verificar-los.  
b) Una memòria econòmica abreujada justificativa de la despesa realitzada.  
2. Els beneficiaris de les subvencions tindran de termini fins al 31 de març de 2025 per a presentar la documentació justificativa de la totalitat de la subvenció concedida.  
  
Desseté. Difusió de l'origen de les subvencions, comunicació i difusió del projecte  
1. L'entitat haurà de donar a conéixer de manera inequívoca que es tracta d'actuacions subvencionades per la Generalitat, a través de la conselleria competent matèria d'implementació i promoció dels objectius de desenvolupament sostenible de l'Agenda 2030, tant en qualsevol acte o mitjà que s'empre per a difondre i promocionar l'actuació o les actuacions subvencionades, com en tota publicació o relació amb terceres parts la finalitat de les quals siga divulgar-les, siga quin siga el tipus de suport emprat, imprés o digital, i incorporar en tot material gràfic orientat a la difusió de l'activitat objecte de la subvenció el logotip de la «Generalitat Valenciana, Vicepresidència Segona i Conselleria de Serveis Socials, Igualtat i Habitatge» com a entitat finançadora.  
  
Els documents publicats com a acció o resultat d'alguna actuació finançada, a més de contindre el logotip o el nom de la Generalitat Valenciana com a finançador, hauran d'incloure el paràgraf següent, traduït a les llengües en què es publique el document: «Esta publicació s'ha realitzat amb el suport financer de la Vicepresidència Segona i Conselleria de Serveis Socials Igualtat i Habitatge. El contingut d'esta publicació és responsabilitat exclusiva de «NOM ENTITAT» i no reflectix necessàriament l'opinió de la Generalitat Valenciana».  
  
Tots els documents impresos i els suports comunicatius de qualsevol mena elaborats per a la difusió del projecte, la socialització i la comunicació de resultats hauran d'editar-se en les dues llengües oficials de la Comunitat Valenciana.  
El logotip serà facilitat per la direcció general competent en matèria d'implementació i seguiment de l'Agenda 2030.  
A este efecte, el manual corporatiu d'estil per a l'ús de logotips de la Generalitat Valenciana està disponible en l'URL https://presidencia.gva.es/va/manuales-corporativos.  
2. Juntament amb l'informe final, s'haurà de remetre a l'òrgan gestor una llista de tots els materials de difusió editables i materials didàctics produïts durant l'execució, i adjuntar almenys un exemplar original i complet d'estos. L'òrgan gestor podrà disposar d'estos materials per a difondre'ls de manera gratuïta i amb la menció expressa de l'entitat que els haja produït.  
Dihuité. Pla de control  
El pla de control d'esta convocatòria haurà de ser aprovat per la persona titular competent en matèria d'Implementació i Seguiment de l'Agenda 2030 de Desenvolupament Sostenible, amb caràcter previ a la seua execució i es realitzarà de conformitat amb el que establix l'article 169 de la Llei 1/2015, de la Generalitat, d'hisenda pública, del sector públic instrumental i de subvencions i la base catorzena de l'Ordre 1/2023 de bases.  
  
Denové. Clàusula de protecció de dades  
De conformitat amb la legislació vigent en matèria de protecció de dades, la informació de caràcter personal proporcionada per les entitats interessades serà utilitzada per la Generalitat per a tramitar la sol·licitud a l'empara de la Llei 38/2003, de 17 de novembre, general de subvencions, i de la Llei 1/2015, de la Generalitat, d'hisenda pública, del sector públic instrumental i de subvencions.  
La persona interessada té dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que preveu l'enllaç següent: sede.gva.es/va/proc19970  
  
Sense perjudici de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que preveu l'enllaç sede.gva.es/va/proc22094; això, sense perjudici de la possibilitat de reclamar davant de l'Agència Espanyola de Protecció de Dades.  
  
Contra el que disposa esta resolució, que posa fi a la via administrativa, es podrà interposar un recurs de reposició, en el termini d'un mes a comptar de l'endemà de la publicació, de conformitat amb el que preveuen els articles 123 i 124 de l'LPAC, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que s'utilitze qualsevol altra via que es considere oportuna.  
  
  
  
València, 30 d'abril de 2024.- La vicepresidenta segona del Consell i consellera de Serveis Socials, Igualtat i Habitatge: Susana Camarero Benítez.  
  
  
  
ANNEX I  
Criteris per a l'avaluació ex ante de les actuacions d'implementació i promoció dels objectius de desenvolupament sostenible de l'Agenda 2030, en l'àmbit local  
  
Bloc I: criteris relacionats amb la valoració de la qualitat del projecte (fins a 70 punts)  
  
A1. Grau de concreció i detall en la contextualització, el diagnòstic i la justificació de l'actuació (fins a 10 punts)  
  
Criteris Puntuació màxima  
A1.1. Pertinència i coherència de la justificació del  
 projecte. 4  
A1.2. Claredat i detall en la contextualització i el diagnòstic de la intervenció. 3  
A1.3 Identificació i descripció de la població   
destinatària. 3  
  
  
  
A2. Qualitat del disseny del projecte (fins a 30 punts)  
  
Criteris Puntuació màxima  
A2.1. Pertinença i grau de descripció de les activitats. 8  
A2.2. Contextualització del projecte en el marc de l'Agenda 2030 per al Desenvolupament Sostenible. 5  
A2.3. Promoció de la participació i generació d'aliances amb altres agents locals. 5  
A2.4. Claredat i concreció en la definició dels objectius del projecte. 4  
A2.5. Adequació del marc metodològic. 4  
A2.6. Qualitat dels instruments de seguiment i avaluació del projecte. 4  
  
  
  
A3. Viabilitat tècnica i financera (fins a 15 punts)  
  
Criteris Puntuació màxima  
A3.1. Adequació i coherència en la formulació pressupostària. 6  
A3.2. Viabilitat tècnica i suficiència dels recursos, equipaments i personal destinat al projecte. 5  
A3.3. Cofinançament del projecte per l'entitat sol·licitant:  
  
- Més del 20 % (4 punts)  
- Superior al 10 % i inferior al 20 % (3 punts)  
- Entre el 5 % i el 10 % (2 punts)  
- Sense aportació pròpia o quan esta siga inferior al 5 % (0 punts) 4  
  
  
  
A4. Incorporació dels enfocaments transversals (fins a 5 punts)  
  
Criteris Puntuació màxima  
A4.1. Incorporació al projecte de l'enfocament basat en gènere. 3  
A4.2. Incorporació al projecte d'altres enfocaments transversals que faciliten i promoguen la inclusió i la lluita contra la pobresa. 2  
  
  
  
A5. Adequació del projecte a les prioritats de la Generalitat Valenciana (fins a 5 punts)  
  
Criteris Puntuació màxima  
A5.1. L'entitat sol·licitant és una mancomunitat. 5  
A5.2. El projecte té incidència en un municipi de menys de 5.000 habitants. 3  
  
  
  
A6. Repercussió del pla d'actuacions que es realitzarà (fins a 5 punts)  
  
Criteris Puntuació màxima  
A6.1. El pla d'actuacions tindrà repercussió en tota la població 5  
A6.2. El pla d'actuacions tindrà repercussió en alguns col·lectius 3  
  
  
  
Bloc II: alineació de l'entitat sol·licitant amb l'agenda 2030 per al desenvolupament sostenible (fins a 30 punts)  
  
B.1. Iniciatives, actuacions i projectes impulsats en matèria de desenvolupament sostenible (fins a 13 punts)  
  
Criteris Puntuació màxima  
B1.1. Experiència en el desenvolupament d'activitats d'educació per al desenvolupament sostenible i sensibilització en matèria de sostenibilitat:  
- L'entitat sol·licitant acredita haver desenvolupat més de 10 iniciatives o actuacions en matèria de desenvolupament sostenible en els 5 anys anteriors a la convocatòria. 10  
- L'entitat sol·licitant acredita haver desenvolupat entre 6 i 10 iniciatives o actuacions en matèria de desenvolupament sostenible en els 5 anys anteriors a la convocatòria. 8  
- L'entitat sol·licitant acredita haver desenvolupat fins a 5 iniciatives o actuacions en matèria de desenvolupament sostenible en els 5 anys anteriors a la convocatòria. 6  
B1.2. Plans i programes propis en matèria de sostenibilitat:  
- L'entitat sol·licitant disposa d'un pla o estratègia d'implementació de l'Agenda 2030 per al Desenvolupament Sostenible en l'àmbit de la planificació municipal. 3  
  
  
  
B.2 Pertinença xarxes que impulsen la sostenibilitat (fins a 12 punts)  
  
  
Criteris Puntuació màxima  
B2.1. Antiguitat de pertinença a l'Aliança de Ciutats per al Desenvolupament Sostenible  
- L'entitat sol·licitant pertany a l'Aliança de Ciutats per al Desenvolupament Sostenible amb una antiguitat superior a 3 anys. 7  
- L'entitat sol·licitant pertany a l'Aliança de Ciutats per al Desenvolupament Sostenible amb una antiguitat superior a 2 anys i fins a 3 anys. 6  
- L'entitat sol·licitant pertany a l'Aliança de Ciutats per al Desenvolupament Sostenible amb una antiguitat d'entre 1 i 2 anys. 5  
- L'entitat sol·licitant pertany a l'Aliança de Ciutats per al Desenvolupament Sostenible amb una antiguitat inferior 1 any. 4  
Pertinença a altres xarxes que impulsen la sostenibilitat (diferents a l'Aliança de Ciutats per al Desenvolupament Sostenible de la Generalitat Valenciana):  
- L'entitat sol·licitant pertany a 2 o més xarxes o estructures de coordinació en matèria de desenvolupament sostenible.  
 5  
- L'entitat sol·licitant pertany almenys a 1 xarxa o estructura de coordinació en matèria de desenvolupament sostenible. 4  
  
  
B.3. Disposar d'un codi ètic i/o d'òrgans específics per a vetlar per l'adopció i l'aplicació efectiva dels programes sobre els ODS de l'Agenda 2030 (fins a 5 punts)  
  
Criteris Puntuació màxima  
B3.1. L'entitat disposa d'un codi ètic per a vetlar per l'adopció i l'aplicació efectiva dels programes sobre els ODS de l'Agenda 2030 3  
B3.2. L'entitat té constituïts òrgans específics per a vetlar per l'adopció i l'aplicació efectiva dels programes sobre els ODS de l'Agenda 2030 2